
kavandatava AS-i PRFoods võlakohustuste restruktureerimise kirjeldus

# üldine teave kontserni kohta

AS PRFoods („**Ühing**“ või „**Emitent**“) on Eesti õiguse alusel asutatud aktsiaselts ja kontserni, mille peamine tegevusvaldkond on kalatoodete tootmine ja müük ning mis on tegev Eestis ja Ühendkuningriigis, valdusühing.

Ühingu aktsiad on alates 5. maist 2020. a. noteeritud NASDAQ OMX Tallinna börsi põhinimekirjas ning Ühingu tagatud võlakirjad on alates 6. aprillist 2020. a. noteeritud NASDAQ Tallinna võlakirjade nimekirjas.

Ühingu kontsern („**Kontsern**“) koosneb praegu järgmistest äriühingutest:



Kontsern toodab ja müüb peamiselt lõhe- ja vikerforellitooteid. Tooraineks olev kala ostetakse Eestist, Norrast ja Taanist. Kalatooteid toodetakse kahes tehases: üks asub Saaremaal Eestis (kuulub Ühingu opereerivale tütarühingule Saare Kala Tootmine OÜ) ja teine Aberdeenis, Ühendkuningriigis (kuulub Ühingu opereerivale tütarühingule John Ross Jr Ltd). Kontserni tooteid müüakse juhtivate kaubamärkidena Kontserni tegevusturul ning peamine fookus on kõrgema lisandväärtusega *premium*-toodetel, mille eesmärk on Kontserni kasumlikkuse suurendamine.

# ühingu peamised võlakohustused ja restruktureerimise põhjENDUSED

Kontsern on oma tegevust (sh omandamisi) rahastanud panga- ja aktsionäri laenude ning tagatud ja tagamata võlakirjadega. Seisuga 31. märts 2025. a. moodustasid suurima osa Ühingu kohustustest võlad tagatud võlakirjade, konverteeritavate võlakirjade ja aktsionäri laenude kujul, mille kogusumma on 13 829 040,01 eurot ning mille maksetähtajad saabuvad erinevatel aegadel 2025. a. (nagu allpool täpsemalt kirjeldatud).

Viimastel aastatel on Kontsern seisnud silmitsi märkimisväärsete väljakutsetega, mida algselt põhjustas COVID-19 pandeemia ja selle tõsised mõjud ning millele järgnesid ebasoodsad muutused üldises majandus- ja geopoliitilises keskkonnas (sealhulgas Brexiti kestvad mõjud), eelkõige kõrge inflatsioon, mis tõid kaasa muutused tarbijakäitumises ja ostujõus ning heitlikud kalahinnad. See on loonud Kontserni jaoks väga keerulise tegevuskeskkonna. Vaatamata Soome, Rootsi ja Eesti tütarühingute müügile ja Kontserni väljumisele kalakasvatusest perioodil 2022-2024, mille eesmärk oli vähendada Kontserni võlakoormust ning keskenduda Kontserni põhitegevusele ja seda tugevdada, on Kontsernil olnud suuri raskusi oma finantstulemuste parandamisel. Ühingu suurim aktsionär Amber Trust II S.C.A., SICAR („**AT II**“) on korduvalt toetanud Kontserni, pakkudes vajalikku lühi- ja pikaajalist rahastust aktsionärilaenude ning Ühingu tagatud ja konverteeritavate võlakirjade omandamise kaudu.

Kontserni käive oli 2023/2024. majandusaastal 17,086 miljonit eurot, samas kui ärikasum oli negatiivne, ulatudes -3,307 miljoni euroni. 2024. aasta kevadel viis Ühing läbi muudatused Ühingu juhtimisstruktuuris eesmärgiga suunata kogu Kontserni peamine fookus juhtimiskvaliteedi parandamisele ja suurema sünergia loomisele Kontserni äriühingute vahel, et muuta Kontsern tõhusamaks ja kasumlikumaks. Lisaks on Ühingu juhtkond teinud algatusi kulude vähendamiseks, kahjumlikust või madala lisandväärtusega äritegevustest väljumiseks ning võla vähendamiseks.

Viimase 28. veebruaril 2025. a. avaldatud auditeerimata konsolideeritud vahearuande põhjal olid jooksva majandusaasta esimese poolaasta tulemused järgmised: 2024/2025. majandusaasta esimese kuue kuu käive ulatus 11,4 miljoni euroni (võrreldes 8,9 miljoni euroga 2023/2024. majandusaasta samal perioodil) ning ärikasum oli 0.4 miljonit eurot (võrreldes -0,4 miljoni euroga 2023/2024. majandusaasta samal perioodil). See tähendab käibe kasvu 28% ja kasumlikkuse paranemist 200% võrreldes 2023/2024. majandusaasta esimese kuue kuuga.

Kuigi Kontserni viimastel aastatel tehtud olulised jõupingutused efektiivsuse, rahavoogude ja kasumlikkuse parandamiseks on andnud tulemusi, on Kontserni võlakoormus ja netovõlg endiselt kõrged ning restruktureerimine vajalik.

Seega soovib Kontsern restruktureerida oma järgmised täitmata finantskohustused (koos nimetatud kui „**Restruktureeritud Võlakohustused**“):

1. noteeritud tagatud võlakirjad ISIN koodiga EE3300001577 („**Tagatud Võlakirjad**“), mille omanikud on erinevad institutsionaalsed investorid ja jaeinvestorid („**Tagatud Võlakirjade Omanikud**“);
2. noteerimata konverteeritavad võlakirjad ISIN koodiga EE3400000065 („**Konverteeritavad Võlakirjad**“ ja koos Tagatud Võlakirjadega „**Võlakirjad**“), mille omanikud on erinevad institutsionaalsed investorid („**Konverteeritavate Võlakirjade Omanikud**“ ja koos Tagatud Võlakirjade Omanikega „**Võlakirjaomanikud**“);
3. tagamata laen („**Tagamata Laen**“), mille on andnud Emitendi aktsionär AT II (selles rollis „**Tagamata Laenu Andja**“);
4. tagatud laen („**Tagatud Laen**“), mille on andnud AT II (selles rollis „**Tagatud Laenu Andja**“).

Tagatud Võlakirjade Omanikud, Konverteeritavate Võlakirjade Omanikud ja AT II on ühiselt nimetatud kui „**Võlausaldajad**“ ja igaüks eraldi kui „**Võlausaldaja**“.

Restruktureeritud Võlakohustuste kehtivad maksetähtajad ja tasumata summad on esitatud käesoleva dokumendi lisas 1, kokku 13 829 040,01 eurot. See moodustab peaaegu kogu Ühingu finantsvõla ja suurema osa Kontserni konsolideeritud kohustustest, mis on kajastatud 28. veebruaril 2025. a. avaldatud Ühingu 2024/2025. majandusaasta teise kvartali ja kuue kuu auditeerimata konsolideeritud vahearuandes.

Emitent on varem teavitanud Võlakirjaomanikke ja investoreid, et kõrge võlataseme, Kontserni viimaste aastate finantstulemuste ja likviidsuspiirangute tõttu on võla restruktureerimine vajalik, et tagada äritegevuse jätkusuutlikkus ning kaitsta Kontserni investorite ja töötajate huve.

Alates 2024/2025. majandusaasta esimesest kvartalist on juhatus aktiivselt tegelenud erinevate restruktureerimisvõimaluste väljaselgitamise, hindamise ja testimisega.

Selliste jõupingutuste tulemusena on Emitent koostöös oma peamiste Võlausaldajatega välja töötanud restruktureerimiskava, mis hõlmab tegevuse jätkamist ja varade väärtuse suurendamist kolme aasta jooksul eesmärgiga müüa Emitendi põhivarad tegutseva ettevõttena sobival hetkel viidatud perioodi jooksul, sõltuvalt turutingimustest ja muudest asjakohastest teguritest. Müügist saadud puhastulu kasutatakse Restruktureeritud Võlakohustuste täitmiseks osamaksetena ja kokkulepitud proportsioonides pärast igat vastavat müüki. Kõnealused põhivarad on Eesti ja Šoti tootmisüksused (kas varade või aktsiate kogumina) ning PV4 kalakasvatuslitsents, kui see on saadud.

Kuna tegevuse jätkamine ja PV4 kalakasvatuslitsentsi omandamine vajavad ja/või saavad kasu täiendavast kapitalist, hõlmab restruktureerimine täiendava käibekapitalilaenu tagamist, mida AT II on valmis andma eelislaenuna (inglise keeles (*senior loan*). Täiendava laenu eesmärk on Emitendi opereerivate tütarühingute käibekapitalivajaduste ja kasumlikkuse kasvu toetamine restruktureerimise ajal ning PV4 kalakasvatuslitsentsi arendamise ja muude Kontserni tegevuste rahastamine. See tähendab, et restruktureerimine hõlmab mitte ainult Restruktureeritud Võlakohustuste restruktureerimist, vaid ka täiendava eelislaenu andmist, et toetada restruktureerimise õnnestumist, suurendada Emitendi varade väärtus ja maksimeerida võimalikku müügitulu, et optimeerida Võlausaldajate ja aktsionäride kasu.

Kavandatava restruktureerimise lõpuleviimiseni jätkab Kontsern oma äritegevuse juhtimist tavapärases korras. Samuti jätkatakse Emitendi juhtimist vastavalt kohalduvatele reeglitele ja õigusaktidele ning Emitendi enda juhtimiseeskirjadele.

Ilma restruktureerimiseta, kui Tagatud Võlakirjade Omanikud peaksid täna Tagatud Võlakirjasid tagavad tagatisvarad realiseerima, tähendaks selline sundmüük tavaliselt tegevuse lõpetamist ja varade müüki oluliselt madalamate hindadega, mis toob sageli kaasa oodatust väiksema tulu. Lisaks võib tagatisvarade realiseerimise korral tagatisvara väärtuse kiirele vähenemisele aidata kaasa tähendava finantseeringu puudus. Finantseering, mida AT II restruktureerimise korral pakuks kavandatava restruktureerimise läbiviimiseks eelislaenuna, on vajalik tegevuse jätkamiseks kuni tagatisvara müümiseni. Tagatisvarade realiseerimine võib lõpuks viia pankrotini, mis tooks samuti kaasa varade sundmüügi, millel oleks negatiivne mõju tagastatavatele summadele. Seevastu kavandatava restruktureerimise ja AT II poolt täiendava finantseeringu tagamise eesmärk on säilitada olemasolev väärtus, toetada Kontserni finantsseisundi paranemist ja seeläbi suurendada varade väärtust Tagatud Võlakirjade Omanikele. Sõltuvalt saadud tuludest võib see võimaldada jaotatavaid vahendeid ka teiste võlausaldajate ja aktsionäride vahel. Võrreldes pankrotimenetlusega, mis sageli viib ettearvamatu ja killustatud varade müügini, on see struktureeritud protsess kavandatud strateegilisema ja väärtuspõhisema varade müügi võimaldamiseks, mis võib olla kasulik nii Võlausaldajatele kui ka aktsionäridele. Lisaks võib restruktureerimise vabatahtlikkus aidata vähendada õigusabikulusid ja halduskoormust, mis muidu vähendaksid täite- või pankrotimenetluses sissenõutavaid vahendeid.

Kavandatav restruktureerimise protsess annab parema kontrolli varade müügi üle, suurendades potentsiaalselt tõenäosust, et ettevõtteid või varasid saab müüa tegutseva ettevõttena, mitte sundmüügi kaudu. Selle lähenemisviisi eesmärk on saavutada paremaid tulemusi võrreldes Tagatud Võlakirju tagavate tagatisvarade realiseerimisega.

Selle alternatiivi sobivuse testimiseks on Emitent pidanud läbirääkimisi suuremate Võlausaldajatega. Läbirääkimiste tulemusena sõlmisid Emitent, AT II (Tagatud Laenu Andja ja Tagamata Laenu Andja rollis) ja suuremad Võlakirjaomanikud 02.04.2025 restruktureerimislepingu („**Restruktureerimisleping**“), millega suuremad Võlausaldajad nõustusid kavandatavat restruktureerimist toetama.

Käesolevaga Emitendi Võlausaldajatele ja aktsionäridele esitatav restruktureerimise kava kirjeldab samme, mis on vajalikud Emitendi võlakohustuse restruktureerimiseks ja põhivarade järkjärguliselt juhitud võõrandamiseks viisil, mis seab esikohale kõigi osapoolte huvid („**Restruktureerimine**“).

# restruktureerimine

## 3.1. Üldist

Restruktureerimise elluviimine eeldab mitmeid tegevusi, sealhulgas Restruktureerimise elluviimist rakendavatele asjakohastele dokumentidele („**Restruktureerimise Dokumendid**“) heakskiidu saamine restruktureerimisega mõjutatud Emitendi võlausaldajatelt ja aktsionäridelt. Restruktureerimise sammud on kirjeldatud allpool ning hõlmavad peamiselt kõikide Restruktureeritud Võlakohustuste maksetähtaegade pikendamist ja 0% intressi kohaldamist kõikidele Restruktureeritud Võlakohustustele, et toetada restruktureerimist, Tagatud Laenu Andja poolt eeliskäibekapitalilaenu andmist, Emitendi põhivarade müügi ettevalmistamist ja läbiviimist ning müügitulu jaotamist.

## 3.2. Restruktureerimise sammude kirjeldus

Restruktureerimine hõlmab järgmisi meetmeid ja samme, mis viiakse ellu vastavalt käesolevas dokumendis ja Restruktureerimise Dokumentides kirjeldatud kokkulepetele:

Restruktureerimise heakskiitmine Emitendi aktsionäride ja Võlakirjaomanike poolt: Restruktureerimisega jätkamiseks taotleb Emitent aktsionäridelt Restruktureerimise heakskiitmist ning volitust sõlmida asjakohased Restruktureerimise Dokumendid. Samuti taotleb Emitent Võlakirjaomanike heakskiitu Restruktureerimisele ja sellega seotud muudatustele Võlakirjade tingimustes. Restruktureerimise elluviimiseks algatas Emitent 3. aprillil 2025. a. aktsionäride ja Võlakirjaomanike kirjaliku hääletuse. Aktsionäride hääletus lõppeb 24. aprillil 2025. a. Võlakirjaomanike hääletus lõppeb 17. aprillil 2025. a.

Maksetähtaegade pikendamine ja maksepuhkus: Selleks et võimaldada Emitendil teostada põhivarade struktureeritud müüki kõrgema väljumisväärtuse saavutamiseks, pikendatakse kõigi Restruktureeritud Võlakohustuste maksetähtaegu kuni 31.03.2028 („**Restruktureerimisperiood**“). Sel eesmärgil lükatakse ka enne 31.03.2025 Restruktureeritud Võlakohustustelt kogunenud intress kas Restruktureerimisperioodi lõpuni edasi või see intress kapitaliseeritakse. Samuti ei kogune alates 31.03.2025 enam Restruktureeritud Võlakohustuselt intressi (ja pärast 31.03.2025 kuni Restruktureerimise elluviimiseni kogunenud intressist loobutakse) ning rakendatakse maksepuhkust, mis välistab Restruktureeritud Võlakohustustest tulenevate nõuete jõustamist Restruktureerimisperioodi lõpuni.

Eelislaenu andmine: Kontsern vajab Restruktureerimisperioodil täiendavat rahastust, et toetada käibekapitali, kasumlikkuse kasvu ja PV4 kalakasvatuslitsentsi omandamist. Rahastus toetab ka teisi Kontserni tegevusi ning katab muid Restruktureerimisega seotud kulusid.

Nendel eesmärkidel on Tagatud Laenu Andja võtnud kohustuse anda Emitendile ja selle tütarühingutele eelislaenu („**Eelislaen**“), mis koosneb eelpool viidatud Tagatud Laenust ja täiendavast käibekapitalilaenust, moodustades kokku krediidiliini piirmääraga 1 000 000 eurot.

Suurema paindlikkuse tagamiseks võib Eelislaenu summat Tagatud Laenu Andja äranägemisel suurendada kuni 500 000 euro võrra, kui Tagatud Laenu Andja ja Emitent peavad sellist täiendavat laenu Restruktureerimise toetamiseks vajalikuks. Iga selline täiendav summa loetase automaatselt osaks Eelislaenust.

Nagu ka teised Restruktureeritud Võlakohustused, kannab Eelislaen Restruktureerimisperioodil 0% intressi. Eelislaen on vormistatud Eelislaenu lepinguga, mis muudab ja asendab kehtivat Tagatud Laenu lepingut.

Järkjärguline Struktureeritud Müük: Emitent rakendab kõik mõistlikud meetmed oma põhivarade võõrandamiseks Restruktureerimisperioodil („**Järkjärguline Struktureeritud Müük**“) eesmärgiga saavutada Restruktureeritud Võlakohustuste võimalikult suur tagasimaksmine, valmistades ette ja teostades oma järgmiste põhivarade („**Põhivarad**“) müügi:

1. Emitendi Eestis opereeriva tütarühingu Saare Kala Tootmine OÜ aktsiad ja/või varad;
2. Emitendi tütarühingu JRJ & PRF Limited aktsiad ja/või varad ja/või JRJ & PRF Limited Šotimaal opereerivate tütarettevõtjate aktsiad ja/või varad;
3. PV4 kalakasvatuslitsents, mis on praegu arendamisel, ja tingimusel, et see omandatakse.

PV4 kalakasvatuslitsents kuulub Põhivarade koosseisu üksnes juhul, kui Emitent selle omandab.

Kokkulepitud meetod ja põhimõtted Järkjärguliseks Struktureeritud Müügiks ning Põhivarade müügist saadava tulu jaotamiseks Võlakirjaomanike, Tagatud Laenu Andja, Tagamata Laenu Andja ja Emitendi vahel on sätestatud müügitulude jaotamise kokkuleppes („**Müügitulude Jaotamise Kokkulepe**“), mis sõlmitakse Restruktureerimise heakskiitmise järel.

Järkjärgulise Struktureeritud Müügi käigus võib Emitent kaasata nõustajaid, et uurida võimalusi asjakohaste Põhivarade müümiseks. Müük võib toimuda organiseeritud protsessina või muul viisil, mida peetakse parimaks kõrgema müügiväärtuse saavutamiseks, ning asjakohaste finants- ja õigusnõustajate abiga. Emitent võib omal äranägemisel müüa Põhivarad koos või eraldi, kusjuures iga Põhivara müügi ajastus määratakse turutingimuste ja muude asjakohaste mõjurite alusel. Müügitulude Jaotamise Kokkulepe näeb ette teatud kooskõlastamiskohustused finants- ja teiste väliste nõustajate kaasamise ning müügimeetodi valiku osas.

Kui Emitent tuvastab parema võimaluse mõne või kõikide Põhivarade realiseerimiseks mõnes hilisemas etapis või alternatiivsel viisil, on Emitendil võimalik teha ettepanekuid edasiste toimingute ja Restruktureerimise muutmise osas. Emitent taotleb selliste muudatuste tegemiseks, kui see on asjakohane, mõjutatud võlausaldajate ja aktsionäride heakskiitu. Sama kehtib olukorras, kus Emitent ei suuda Põhivarade müüki Restruktureerimisperioodi jooksul lõpuni viia.

Võimalik Emitendi aktsiate ja/või Tagatud Võlakirjade noteerimise lõpetamine: Emitent võib tegevuse tõhustamiseks ja efektiivsuse parandamiseks kaaluda avalduse esitamist aktsiate üleviimiseks Balti lisanimekirja või aktsiate ja/või Tagatud Võlakirjade noteerimise lõpetamiseks. Vajadusel taotleb Emitent heakskiitu mõjutatud Emitendi võlausaldajate rühmadelt ja aktsionäridelt.

Müügitulu jaotamine: Restruktureerimine viiakse lõpuni pärast kõigi Põhivarade müüki ja saadud tulu jaotamist Müügitulude Jaotamise Kokkuleppe alusel, mis peegeldab osapoolte eesõigusi ja poolte kokkuleppeid. Põhivarade müügist saadud tulu („**Müügitulu**“) kasutatakse ja jaotatakse vastavalt järgnevale.

Esmalt tasutakse Põhivarade müügi korraldamise ja teostamisega seotud maksud, kulud, tasud ja muud maksekohustused, sealhulgas väliste nõustajate kulud ja tasud ning juhtkonna motivatsioonipaketiga seotud summad, kui see on asjakohane.

Teiseks kasutatakse Müügitulu Eelislaenu tagasimaksmiseks.

Kolmandaks jaotatakse pärast kulude tasumist ja Eelislaenu tagasimaksmist ülejäänud tulu („**Jaotatav Tulu**“) astmeliselt, kus igale tasemele langevale tuluosale rakendatakse eraldi vastavaid protsendilisi jaotusmäärasid. Jaotamine toimub järk-järgult, mis tähendab, et esimese taseme tulud jaotatakse selle tasandi jaoks kindlaksmääratud protsendimäärade alusel. Kui esimene tase on täielikult jaotatud, jaotatakse ülejäänud tulu vastavalt järgmisele tasemele kohaldatavatele protsentidele ja see protsess jätkub iga järgmise taseme puhul, kuni kogu Jaotatav Tulu on täielikult jaotatud. See tähendab, et protsentuaalsed jaotused ei kehti ühetaoliselt kogu Jaotatavale Tulule, vaid arvutatakse iga taseme kohta eraldi.

Jaotatav Tulu jaotatakse Tagatud Võlakirjade Omanike, Konverteeritavate Võlakirjade Omanike, Tagamata Laenu Andja ja Emitendi vahel järgmiselt:

1. Tagatud Võlakirjade Omanikud saavad veerus pealkirjaga „Tagatud Võlakirjade Omanikud“ näidatud osa Tagatud Võlakirjade lunastamiseks, mis jaotatakse nende vahel proportsionaalselt vastavalt hoitavate Tagatud Võlakirjade arvule.
2. Konverteeritavate Võlakirjade Omanikud ja Tagamata Laenu Andja saavad veerus „Konverteeritavate Võlakirjade Omanikud ja Tagamata Laenu Andja“ näidatud osa, mis jaotatakse proportsionaalselt nende vastavate tasumata summadega, et tasuda Konverteeritavate Võlakirjade lunastamise ja Tagamata Laenu tagasimaksmise eest.
3. Emitendile jääb osa, mis on näidatud veerus pealkirjaga „Emitent“.

**Jaotatava Tulu jaotamise tabel**

|  |  |  |  |  |
| --- | --- | --- | --- | --- |
| **Tase** | **Jaotatav Tulu (EUR)** | **Tagatud Võlakirjade Omanikud** | **Konverteeritavate Võlakirjade Omanikud ja Tagamata Laenu Andja** | **Emitent** |
| Tase 1 | 0 – 4 500 000 | 90% | 9% | 1% |
| Tase 2 | 4 500 001 – 6 000 000 | 70% | 25% | 5% |
| Tase 3 | 6 000 001 – 8 000 000 | 60% | 30% | 10% |
| Tase 4 | üle 8 000 000 | 45% | 40% | 15% |

Kahtluste vältimiseks olgu märgitud, et eeltoodu alusel igale Võlakirjaomanikule tasumisele kuuluv kogusumma ei ületa Võlakirjade kogunimiväärtust ning Tagamata Laenu Andjale makstav summa võib ulatuda kuni Tagamata Laenu jäägini.

Pärast mistahes osa Müügitulust kättesaamist võtab Emitent kõik vajalikud meetmed, et tagada tulu jaotamine vastavalt ülaltoodule 20 tööpäeva jooksul alates laekumisest.

Jaotatavat Tulu võib jaotada ühes või mitmes osas, olenevalt Põhivarade müügi ajast ja viisist. Jaotuskordade arv ja ajastus ei ole ette määratud. Jaotatava Tulu kogusumma sõltub Põhivarade müügist saadud kogu Müügitulust, mida mõjutavad Põhivarade finantsseisund müügi hetkel, turutingimused, geopoliitilised tegurid ja muud Emitendist sõltumatud asjaolud. Seetõttu ei saa täpset Jaotatavat Tulu ette määrata.

Iga asjakohase Müügitulu osa jaotamise korral võib Emitent võtta meetmeid iga Võlakirja nimiväärtuse vähendamiseks vastavalt asjakohastele Võlakirjade tingimustele. Jaotatava Tulu viimase osa (või ühe osamaksena tasumise korral kogu Jaotatava Tulu) tasumisel vähendatakse iga Võlakirja allesjäänud nimiväärtus nullini, olenemata sellest, kas maksete kogusumma on piisav, et katta Võlakirja algne nimiväärtus. Seejärel on Emitendil õigus ühepoolselt taotleda Võlakirjade nimiväärtuse vähendamist nullini ja korraldada Võlakirjade kustutamine Eesti väärtpaberite registrist / Nasdaq CSD-st.

Pärast kogu Jaotatava Tulu jaotamist loetakse kõik Restruktureeritud Võlakohustused täidetuks ja lõppenuks.

Kui toimub Tagatud Võlakirjade tingimuste punktis 8.1 sätestatud erakorraline ennetähtaegse lunastamise sündmus ning selle tulemusena rakendatakse Tagatud Võlakirjade tingimuste punkti 10 alusel õigust tagatisvara realiseerimiseks ja/või tagatisvara osaks olevad varad müüakse mistahes menetluse käigus, jaotatakse tagatisvara koosseisu kuuluva Põhivara realiseerimisest saadud tulud erinevalt eespool toodud tabelist järgmises järjekorras:

1. esmalt tagatisagendi tasude, kulude ja väljaminekute katmiseks vastavalt Tagatud Võlakirjade tingimuste punktile 11.1;
2. teiseks Eelislaenu tagasimaksmiseks;
3. kolmandaks Tagatud Võlakirjade tingimuste ja seotud lõpptingimuste alusel Tagatud Võlakirjade Omanike nõuete tasumiseks; ja
4. lõpuks tagastatakse kogu ülejäänud tulu Ühingule või tagatise andjaks olevale asjakohasele Kontserni ühingule või makstakse välja isikutele, kellel on seadusest tulenev õigus sellele tulule.

Põhivarade müügist saadud tulude jaotamisel (sealhulgas sundtäitmise, likvideerimise või pankrotimenetluses), makstakse Eelislaen enne maksete tegemist teistele Võlausaldajatele. Võlakirjaomanikud nõustuvad võtma mistahes sellises menetluses kõik mõistlikud meetmed, et kinnitada Eelislaenu eesõigustatud ja kõrgema järgu staatust ning hõlbustada selle täielikku tagasimaksmist enne maksete tegemist Võlakirjaomanikele.

Muud valikulised meetmed: Nagu iga Restruktureerimise korral, võib tekkida vajadus täiendavate toimingute järele Kontserni tegevuse toetamiseks ja tõhustamiseks, efektiivsuse ja juhtimisreeglite parandamiseks, samuti äritegevuse jätkamiseks ja väärtuse kasvatamiseks Restruktureerimisperioodil ning Põhivarade müügi hõlbustamiseks, et saavutada kõrgem väljumisväärtus.

Nendel eesmärkidel võib Emitent kaaluda muude meetmete võtmist või rakendamist, sealhulgas tütarühingu Saaremere Kala AS likvideerimist või ühendamist Emitendiga, teha muul viisil muudatusi korporatiivstruktuuris või kehtestada juhtkonna motivatsioonipakett. Vajadusel taotleb Emitent mõjutatud Emitendi võlausaldajate rühmade ja aktsionäride heakskiitu.

## 3.3. Restruktureerimise tingimused

Restruktureerimine viiakse ellu pärast ametlike heakskiitude saamist Restruktureerimise Dokumentidele ja muudele seotud küsimustele nii Emitendi aktsionäridelt kui ka Võlakirjaomanikelt ning Restruktureerimise Dokumentide allkirjastamist.

Restruktureerimise elluviimiseks on Ühing 3. aprillil 2025. a. algatanud aktsionäride kirjaliku hääletuse, et taotleda Restruktureerimise heakskiitmist ja Emitendile volitust asjakohaste Restruktureerimise Dokumentide sõlmimiseks. Aktsionäride hääletus lõppeb 24. aprillil 2025. a.

Samal ajal on Ühing 3. aprillil 2025. a. algatanud kirjaliku hääletuse kooskõlas kehtivate Võlakirjade tingimustega, et kiita heaks Restruktureerimine, muudetud Tagatud Võlakirjade tingimused, muudetud Konverteeritavate Võlakirjade tingimused ning volitada Emitenti, tagatisagenti (Tagatud Võlakirjade puhul) ja teisi asjakohaseid pooli sõlmima Müügitulude Jaotamise Kokkulepet. Tagatud Võlakirjade Omanike hääletus ja Konverteeritavate Võlakirjade Omanike hääletus lõppeb 17. aprillil 2025. a.

Kui Emitendi aktsionärid ja Võlakirjaomanikud on ülaltoodud küsimusi heakskiitvad otsused nõuetekohaselt vastu võtnud, jõustuvad muudetud Tagamata Laenu leping Emitendi, selle tütarühingute ja Tagamata Laenu Andja vahel ning Eelislaenu leping Emitendi, selle tütarühingute ja Tagatud Laenu Andja vahel, tingimusel, et teised jõustumise eeltingimused on samuti täidetud. Ühtlasi allkirjastavad kõik asjakohased pooled Müügitulude Jaotamise Kokkuleppe.

# oluline teave

Ühing plaanib Restruktureerimise ellu viia struktureeritult ja tõhusalt eesmärgiga stabiliseerida oma finantsseisundit ja maksimeerida väärtust Võlausaldajatele ja aktsionäridele. Siiski tuleb arvestada, et Restruktureerimise õnnestumist ei ole võimalik tagada. Restruktureerimine hõlmab Restruktureeritud Võlakohustuse pikendamist ja muutmist ning Kontserni Põhivarade Järkjärgulist Struktureeritud Müüki, millest tekib tulu võimalikeks tagastamiseks. Nendest müükidest saadav tulu jaotatakse Võlakirjaomanikele, Tagatud Laenu Andjale, Tagamata Laenu Andjale ja Ühingule kooskõlas Müügitulude Jaotamise Kokkuleppega.

Väärtuse kasvu saavutamine ja kavandatav varade võõrandamine sõltub laiematest majandus- ja geopoliitilistest teguritest, sealhulgas kõrgest inflatsioonist, kalahindade kõikumisest, muutustest tarbijakäitumises ja tööstuse ebastabiilsusest. Need kõik mõjutavad Põhivarade opereerimist ja väärtust ning atraktiivsust potentsiaalsete ostjate jaoks. Võlausaldajate ja Ühingu lõpptulemus (sealhulgas, kas Võlausaldajad saavad tagasi oma vastavate võlakirjade ja laenude kogu põhiosa) sõltub Põhivarade müügist saadud tegelikust tulust ja Kontserni üldistest finantstulemustest Restruktureerimisperioodil.

Seega sõltuvad Restruktureerimise lõpuleviimine ja tulusus Ühingu kontrolli all mitteolevastest olulistest välistest teguritest, eelkõige turutingimustest, mis mõjutavad Põhivarade müüki. Lisaks tuleb arvestada, et Põhivarade koosseisu kuuluv PV4 kalakasvatuslitsents on veel arendamisel.

Seega ei taga Ühing Restruktureerimise lõpliku õnnestumist ja ei vastuta mistahes kahju või puudujääkide eest, mis võivad protsessist tuleneda.

**LISA 1 – Kehtivad võlakohustused, mis kuuluvad restruktureerimisele**

|  |  |  |
| --- | --- | --- |
| **Võlakohustused** | **Jääk ja tasumata intress seisuga 31.03.2025** | **Praegune maksetähtaeg** |
| Tagatud Võlakirjad | Tagastamata põhisumma: EUR 9 523 000[[1]](#footnote-2) ja tasumata intress, mis on kogunenud 31. märtsiks 2025: EUR 767 779,04 | 30.04.2025 |
| Konverteeritavad Võlakirjad | Tagastamata põhisumma: EUR 2 370 000 ja tasumata intress, mis on kogunenud 31. märtsiks 2025: EUR 545 189,17 | 01.10.2025 |
| Tagamata Laen Tagamata Laenu Andjalt | Tagastamata põhisumma: EUR 410 794,53 ja tasumata intress, mis on kogunenud 31. märtsiks 2025: EUR 40 600,01 | 31.12.2024 |
| Tagatud Laen Tagatud Laenu Andjalt | Tagastamata põhisumma: EUR 165 000 ja tasumata intress, mis on kogunenud 31. märtsiks 2025: EUR 6 677,26 | 31.07.2025 |

1. Tagatud Võlakirjade emiteeritud nimiväärtuse kogusumma on EUR 11 000 000. Tagatud Võlakirjad nimiväärtuses EUR 1 477 000 kuuluvad Emitendile seoses nende osalise tagasiostuga ning tühistatakse osana Restruktureerimisest ega osale Müügitulu jaotamises. [↑](#footnote-ref-2)